פול בטאני

ביוגרפיה

בטאני נולד במחוז שפרד'ס בוש שבמערב לונדון, הממלכה המאוחדת, בנם של אן, זמרת במה ומורת תיאטרון ושל השחקן ת'אן בטאני.
דודניתו החורגת של בטאני היא סופי, רוזנת וסקס. אביו, אחיו החורג של אביה, שימש גם כסנדק עבורה.
כאשר אביו לימד בבית "ספר לבנות קווינסווד" שבמזרח לונדון משפחתו של בטאני התגוררה במתחם בית הספר.
זמן קצר לאחר מות אחיו עזב בטאני את ביתו ועבר להתגורר בלונדון באופן עצמאי, הוריו התגרשו לאחר מכן.
בטאני התגורר בדירה קטנה והתפרנס ממופעי רחוב בהם ניגן בגיטרה, לאחר שנתיים של קיבוץ נדבות ברחוב מצא עבודה בבית אבות מקומי.

קריירה

בטאני החליט להיות שחקן בגיל 19 ולמד בבית ספר למשחק "מרכז הדרמה" שבמרכז לונדון, את הופעתו הראשונה על במה ערך ב"תיאטרון אלדוויץ'" במחזה "קריאתו של המפקח".
לאחר מכן הופיע עם חברת התיאטרון הגדולה בבריטניה במחזות שייקספירים כגון "רומיאו ויוליה", "יוליוס קיסר" ו"ריצ'רד השלישי".
הופיע לראשונה על מסכי הטלוויזיה בעיבוד של ה-BBC לרומן "אוליבר טוויסט", שם גילם את דמותו של ביל סייקס האלים.
את הבכורה הקולנועית שלו ערך ב-1997 בדרמת השואה "עקומים" המבוססת על המחזה באותו שם.
כיכב לראשונה בתפקיד ראשי כגנגסטר צעיר בסרט הפשע "גאנגסטר מס. 1". בגין גילום התפקיד היה בטאני מועמד לפרס לשחקן הטוב ביותר במסגרת טקס הסרטים הבריטיים העצמאיים.
את פריצתו בהוליווד עשה בטאני ב-2001 בקומדיית הפעולה התקופתית "סיפורו של אביר" בדמותו של הסופר האנגלי ג'פרי צ'וסר המאבד את כל רכושו בהימורים ומתהלך עירום. צ'וסר מציע לויליאם תאצ'ר (הית' לדג'ר) זיוף של תעודה המוכיחה שהוא בנם של אבירים בתמורה לבגדים. על התפקיד, שנכתב במיוחד בשבילו, זכה בטאני בפרס שחקן המשנה הטוב ביותר בקרב מבקרי הקולנוע של לונדון.
הופעתו בסרט ועזרתו של הבמאי בריאן הלגלנד הובילה להתעניינות בקרב במאי הוליווד בבטאני, בין היתר גם מצידו של רון הווארד שהחליט ללהק את בטאני לסרטו "נפלאות התבונה" לתפקיד צ'ארלס הרמן ק סטודנט לספרות, שותפו לחדר וחברו הטוב ביותר של הכלכלן ג'ון פורבס נאש (ראסל קרואו).
לאחר הופעתו ב"נפלאות התבונה" הוצע לבטאני תפקיד הרוצח הסדרתי "פיית השיניים" פרנסיס דולארייד בסרט "דרקון אדום". בטאני דחה את ההצעה והופיע בדמותו של טום אדיסון בדרמת המתח של לארס פון טרייר "דוגוויל".
לאחר מכן הופיע בטאני בדרמת ההרפתקאות הספרותית של פיטר ויר "אדון ומפקד", בה גילם את ד"ר סטפאן מאוטרין, הרופא של אוניית פריבטיר. על הופעה זו היה בטאני מועמד לפרס באפט"א לשחקן המשנה הטוב ביותר.
ב-2004 כיכב בתפקיד הראשי בקומדיית הספורט הרומנטית "וימבלדון - אהבה בלבן" בתור פיטר קולט, שחקן טניס אנגלי בנסיגה המתאהב בטניסאית האמריקאית המבריקה ליזי ברדבורי (קירסטן דאנסט). בסרט שיחק גם לצד השחקן-במאי ג'ון פאברו, שהחליט להשתמש בקולו של בטאני לגילומו של ג'רביס, מערכת ההפעלה בעלת בינה מלאכותית של טוני סטארק/איירון מן (רוברט דאוני ג'וניור) בסרטי היקום הקולנועי של מארוול, ביניהם "איירון מן", "איירון מן 2", "הנוקמים" ו"איירון מן 3". ב-2014 נבחר לגלם את דמותו של ויז'ן בסרט ההמשך ל"הנוקמים", "הנוקמים: עידן אולטרון" - תפקיד אותו שב לגלם בסרטים "קפטן אמריקה: מלחמת אזרחים", הנוקמים: מלחמת האינסוף והנוקמים: סוף המשחק.
את שנת 2005 בילה בצילומי המותחן שובר הקופות "צופן דה וינצ'י", בתפקיד סילאס, נזיר ורוצח בשליחות הארגון הקתולי אופוס דאי. לאחר מכן שיחק בתפקיד הנבל ביל קוקס במותחן הפשע "פריצה ברשת".
ב-2008 שיחק בטאני בתור טי ריי, אביה של לילי אוונס (דקוטה פנינג) בדרמה "החיים הסודיים של הדבורים" ובפנטזיית הפעולה המבוססת על הספר "לב של דיו".
ב-2009 גילם את הלורד מלבורן, מורה רוחה של המלכה הצעירה המלכה ויקטוריה (אמילי בלאנט) בדרמה ההיסטורית אודות חייה "ויקטוריה הצעירה".
ב-2010 הופיע בתור המלאך מיכאל ומנהיג המין האנושי בסרט הפעולה האפוקליפטי "לגיון המלאכים". ב-2011 הופיע בסרט "התמוטטות".
בשנת 2014 ביים, כתב והפיק את הסרט "הצד האחר של ניו יורק", בכיכובם של ג'ניפר קונלי ואנתוני מאקי.

חיים אישיים

בשנת 2003 הוא נישא לשחקנית האמריקאית-יהודייה ג'ניפר קונלי אותה פגש על הסט של סרטם "נפלאות התבונה". לאחר טקס הנישואין עבר בטאני להתגורר בברוקלין שבניו יורק לצידם של קונלי ושל הבן שלה ממערכת יחסים קודמת. בנוסף. יש להם גם בן משותף בשם סטלאן, ובת משותפת בשם אגנס.